b'\n_START_ARTICLE_\nCarsten Porskrog Rasmussen\n_START_PARAGRAPH_\nCarsten Porskrog Rasmussen (f\xc3\xb8dt 22. september 1960 i Skrejrup, Thorsager) er en dansk historiker, som is\xc3\xa6r besk\xc3\xa6ftiger sig med landbohistorie._NEWLINE_Porskrog Rasmussen er s\xc3\xb8n af g\xc3\xa5rdejerparret Niels og Maja Elisabeth Rasmussen fra Djursland. Han blev cand.phil. i historie fra Aarhus Universitet i 1986 efter \xc3\xa5ret f\xc3\xb8r at have modtaget universitetets guldmedalje for en prisopgave, ph.d. fra samme universitet i 1990 og dr.phil. i 2003 p\xc3\xa5 disputatsen Rentegods og hovedg\xc3\xa5rdsdrift: Godsstrukturer og gods\xc3\xb8konomi i hertugd\xc3\xb8mmet Slesvig ca. 1524-1770. Fra 1987 til 1995 var Carsten Porskrog Rasmussen ansat som adjunkt og siden lektor (1991) ved Institut for Gr\xc3\xa6nseregionsforskning i Aabenraa. Fra 1995 til 2013 var han adjunkt og siden lektor i nyere tids historie ved Aarhus Universitet og har is\xc3\xa6r besk\xc3\xa6ftiget sig med S\xc3\xb8nderjyllands og Hertugd\xc3\xb8mmernes historie. I 2013 blev han overinspekt\xc3\xb8r p\xc3\xa5 S\xc3\xb8nderborg Slot under Museum S\xc3\xb8nderjylland. Han har desuden v\xc3\xa6ret g\xc3\xa6steforsker ved Sveriges lantbruksuniversitet._NEWLINE_I 2010 udkom Det pryder vel en \xc3\x86delmand: Festskrift til Carsten Porskrog Rasmussen i anledning af hans 50-\xc3\xa5rs f\xc3\xb8dselsdag (Dansk Center for Herreg\xc3\xa5rdsforskning. ISBN 9788799077786).\n_START_SECTION_\nTillidshverv\n_START_PARAGRAPH_\nPorskrog Rasmussen har v\xc3\xa6ret n\xc3\xa6stformand for Dansk Center for Herreg\xc3\xa5rdsforskning 2004-13 og har v\xc3\xa6ret bestyrelsesmedlem i Historisk Samfund for S\xc3\xb8nderjylland siden 1998, medlem af bestyrelsen i Landbohistorisk Selskab siden 2003 og formand siden 2009 samt medlem af Det kongelige danske Selskab for F\xc3\xa6drelandets Historie siden 2006._NEWLINE_Siden 1991 har han v\xc3\xa6ret gift med social- og sundhedsassistent Marion Boisen fra Aabenraa og har to b\xc3\xb8rn.'